Rand, olie en markte rem ná Woensdag se skerp val | Netwerk24
Deur Francois Williams, Reuters en Bloomberg 12 Julie 2018 08:21
Die Centenario diepsee olieproduksieplatforum in die Golf van Mexiko. Oliepryse het Donderdagoggend effe gestabiliseer ná ’n skerp val Woensdag.Foto: REUTERS
Ná Woensdag se skerp verswakking in die rand tot R13,54 teen die dollar het die geldeenheid Donderdagoggend in verhandeling voor die plaaslike markopening net effens op rondom R13,52 gestabiliseer.
Teen die euro was die rand bykans onveranderd op R15,80 nadat dit Woensdag van R15,65 teruggesak het.
Die JSE se indeks van alle aandele was Woensdagaand 1.37% laer op 57 231 indekspunte.
Oliepryse was Donderdagoggend effens sterker nadat dit Woensdag skerp geval het. In Amerika was West Texas Intermediate op $70,83 per vat en in Londen was Brent-ruoliepryse op $74,60 per vat.
As die beurse in Asië ’n aanduiding van algemene internasionale marksentiment is, kan die JSE Donderdag straks weer sy kop oplig – aandeelpryse het Donderdag daar herstel ná die skerp val Woensdag in reaksie op die voortslepende effek van die handelsoorlog tussen Amerika en China.
Die aandelebeurse van Sydney tot Hongkong was hoër, tesame met aandeeltermynkontrakte vir Amerikaanse en Britse aandele.
Veral Chinese aandeelpryse het Woensdag getuimel nadat pres. Donald Trump van Amerika ekstra invoertariewe op $200 miljard se Chinese invoergoedere ingestel het. China het teruggekap met sy eie invoerheffings.
China het Donderdag selfs sy vooruitskattings vir sojaboon-invoer vir die 2018-’19-oesjaar afwaarts aangepas want hy verwag dat die hoër pryse weens sy strafheffings op Amerikaanse sojabone die vraag sal knou. Chinese boere sal na verwagting ander bestanddele gebruik om hul diere mee te voer.
Meer oor: Rand | Markte | Randdollarwisselkoers | Handelsoorlog
Amerika versus China: Op 'n naaldpunt
Tesla wil halfmiljoen motors per jaar in China maak